|  |
| --- |
|  OROSZI KÖZSÉG POLGÁRMESTERE 8458, Oroszi, Szabadság u. 27. e-mail: onkormanyzat@oroszi.hu |

 A határozati javaslatot törvényességi

 szempontból megvizsgáltam:

 **Bendes István**

 jegyző

**Tárgy:** A települési önkormányzatok szociális célú tüzelőanyag

 vásárláshoz kapcsolódó támogatásra pályázat benyújtása

**Előterjesztést készítette:** Harkai Gyuláné

**E L Ő T E R J E S Z T É S**

Oroszi Község Önkormányzata Képviselő-testületének

2018. augusztus 8-án tartandó nyilvános ülésére

**TISZTELT KÉPVISELŐ-TESTÜLET!**

A belügyminiszter pályázatot hirdet – az államháztartásért felelős miniszter egyetértésével – a Magyarország 2018. évi központi költségvetéséről szóló 2017. évi C. törvény (a továbbiakban: költségvetési törvény) 3. melléklet I. 9. pont szerinti

**A települési önkormányzatok szociális célú tüzelőanyag vásárláshoz kapcsolódó támogatására**

A pályázati kiírásban foglaltak értelmében a Közigazgatási és Elektronikus Közszolgáltatások Központi Hivatalának 2018. január 1-jei adatai alapján az 5000 fő lakosságszámot meg nem haladó település települési önkormányzat szociális célú tűzifavásárláshoz vagybarnakőszénvásárláshoz kapcsolódó támogatásra pályázhat.

A támogatást az a települési önkormányzat igényelheti, amelyik a szociális rászorultság és a 2018. évi igénylés részletes feltételeit – legkésőbb a tüzelőanyag megvásárlását követő 10. napon hatályba lépő – rendeletben szabályozza akként, hogy

1. a szociális igazgatásról és szociális ellátásokról szóló törvény szerinti aktív korúak ellátására, időskorúak járadékára, vagy – tekintet nélkül annak természetbeni vagy pénzbeli formában történő nyújtására – települési támogatásra (e támogatásban részesülők közül különösen a lakhatáshoz kapcsolódó rendszeres kiadások viselésével kapcsolatos támogatásban részesülők) jogosult előnyt élvezzen,
2. a gyermekek védelméről és a gyámügyi igazgatásról szóló törvényben szabályozott halmozottan hátrányos helyzetű gyermeket nevelő család élvezzen előnyt, és
3. háztartásonként legfeljebb 5 m3 tűzifa vagy 10 q szén biztosítására kerüljön sor, valamint
4. vállalja, hogy a szociális célú tűzifában vagy szénben részesülőtől ellenszolgáltatást nem kér.

A támogatás mértéke Önkormányzatunk vonatkozásában kemény lombos fafajta esetében 14 000 Ft/erdei m3+áfa, szén esetében 2500 Ft/q+áfa. Továbbá a támogatás felhasználásának feltétele, a támogatáson felül kemény lombos fafajta esetében 1000 Ft/erdei m3+áfa, szén esetében 500 Ft/q+áfa mértékű önrész vállalása.

Az önkormányzat egy fajta tüzelőanyag megvásárlásához igényelhet támogatást.

Az igényelhető mennyiség az önkormányzat által 2017-ban foglalkoztatott közfoglalkoztatási létszám adatának átlaga, illetve a 2018. január 1-jei lakosságszámból a 80 év feletti korcsoportos adatának együttes száma alapján kerül meghatározásra (a továbbiakban együtt: ellátott.)

Kemény lombos tűzifa igénylése esetén legfeljebb 2 m3/ellátott tűzifa mennyiséget, barnakőszén igénylése esetén 6 q/ellátott szén mennyiséget igényelhet az önkormányzat.

A támogatást a települési önkormányzat +/- 5% elfogadott tűréshatárú, átlagosan 100 cm hosszú, 5–35 cm átmérőjű tűzifának a fővárosi és a megyei kormányhivatal erdészeti igazgatóságai által nyilvántartott erdőgazdálkodóktól (a továbbiakban: erdőgazdálkodó) történő megvásárlására fordíthatja. Kemény lombos vastag tűzifa esetében a megvásárolt tűzifa mennyiségének legfeljebb 5%-a lehet a nem kemény lombos fajokból származó fafajta.

Barnakőszén vásárlása esetén a támogatást a települési önkormányzat 20–40 mm átmérőjű barnakőszén vásárlásra fordíthatja.

A tűzifa származását az erdőről, az erdő védelméről és az erdőgazdálkodásról szóló 2009. évi XXXVII. törvény 90. §-a szerint kell igazolni. A beszerzett tűzifa mennyiségének igazolása érdekében e rendelkezés szerinti szállítójegy(ek) másolatát az elszámoláshoz csatolni kell.

A tűzifa vagy a szén szállításából – ideértve a rászorulókhoz való eljuttatást is – származó költségek a települési önkormányzatot terhelik.

A pályázatokat elektronikusan és papíralapon is be kell nyújtani.

A pályázati igénylő adatlap benyújtása elektronikus úton a helyi önkormányzatokért felelős miniszter által üzemeltetett ebr42 önkormányzati információs rendszeren keresztül, az erre a célra kialakított pályázati felületen történik.

**A pályázatok elektronikus rögzítésének határideje: 2018. augusztus 31. 16:00 óra.**

**A pályázatok papír alapon történő beadásának határideje: 2018. szeptember 3.**

A pályázati igénylő adatlapot és a további benyújtandó dokumentumokat papír alapon a Kincstár területileg illetékes igazgatóságára (a továbbiakban: Igazgatóság) kell eljuttatni egy eredeti és egy másolati példányban a fent megjelölt határidőkig.

A fenti határidők elmulasztása jogvesztő. A kizárólag papír alapon benyújtott pályázati adatlap érvénytelen.

A pályázatnak tartalmaznia kell:

a) az ebr42 önkormányzati információs rendszerben kitöltött megfelelő Pályázati Igénylő Adatlapot (kinyomtatva, aláírva, bélyegzővel ellátva)

b) a pályázat benyújtásáról szóló képviselő-testületi határozat másolata, mely tartalmazza a saját forrás biztosítására vonatkozó igazolást,

c) az államháztartásról szóló törvény végrehajtásáról szóló 368/2011. (XII. 31.) Korm. rendelet 75. § (2) bekezdés szerinti nyilatkozatokat.

A miniszter a benyújtott pályázatokról a rendelkezésre álló előirányzat erejéig, a pályázatok miniszterhez történő beérkezését követő 15 napon belül dönt, de legkésőbb **2018. szeptember 28-ig.**

Egyedi felülvizsgálat alapján a támogatás mértékét a megpályázott összeg keretein belül a miniszter állapítja meg, akként hogy a tűzifa igényekből elsődlegesen a 25 m3 alatti mennyiségek, barnakőszén igényekből elsődlegesen a 100 q alatti mennyiségek teljesítését kell biztosítani. Az ezt meghaladó mennyiségek esetében, csökkentett, a közfoglalkoztatottak 2017. évi átlagos létszámának a település aktív korú lakosságához (18-65 év) viszonyított arányát figyelembe véve kell a rendelkezésre álló előirányzatot felosztani.

A felosztás alapján a miniszter az igényelt mennyiségnél kevesebb tüzelőanyag megítélésére is jogosult.

A pályázati döntéssel szemben jogorvoslatnak helye nincs, és kifogás benyújtására sincs lehetőség.

A 2017. évi átlagos közfoglalkoztatási létszám (7 fő) adatának, illetve a 2018. január 1-jei lakosságszámból a 80 év feletti korcsoportos (15 fő) adatának együttes száma (22 fő) alapján 2 m3/ellátott tűzifa mennyiséget igényelhet az önkormányzat, ami Oroszi vonatkozásában 44 m3 jelent. Barnakőszén esetében legfeljebb 6 q/ellátott szén mennyiség igényelhető.

A támogatás felhasználásának feltétele, hogy az önkormányzatnak a támogatáson felül fa esetében m3-enként 1.000,-Ft + Áfa, szén esetében 500 Ft/q+Áfa önrészt, valamint a szállítási költségét is vállalnia kell.

Kérem a Tisztelt Képviselő-testületet, hogy az előterjesztést megtárgyalni és döntését meghozni szíveskedjen.

Fentiek alapján az alábbi határozati javaslatot terjesztem a Tisztelt Képviselő-testület elé:

**/2018. (VIII.8.) h a t á r o z a t i j a v a s l a t :**

1./ Oroszi Község Önkormányzata a települési önkormányzatok szociális célú tüzelőanyag vásárláshoz kapcsolódó támogatására pályázatot nyújt be 44 m3szociális célú tűzifára.

2./ Oroszi Község Önkormányzata vállalja, hogy a szociális rászorultság és a 2018. évi igénylés részletes feltételeit – legkésőbb a tüzelőanyag megvásárlását követő 10. napon hatályba lépő – rendeletben szabályozza a pályázati kiírásban foglaltakra figyelemmel, valamint vállalja, hogy a szociális célú tűzifában részesülőtől ellenszolgáltatást nem kér.

3./ Oroszi Község Önkormányzata által a pályázati felhívásban meghatározott saját erő (1.000,-Ft/erdei m3 ÁFÁ-val növelt értéke) 55.800,-Ft, valamint a szállítási költségek fedezetéül az Önkormányzat költségvetésében a \_\_\_\_\_\_\_\_\_\_\_\_\_\_\_\_\_\_\_\_ jelöli meg.

**Felelős:** Dániel Ferenc polgármester

**Határidő:** 1.-3./ azonnal, folyamatos

**Oroszi ,** 2018. augusztus 3.

 **Dániel Ferenc**

polgármester